Nou gebruik ek graag ’n kragwoordjie as byvoeglike naamwoord, trappe van vergelyking en intensiewe vorm.
Hy wil juis hê jy moet die laaste jare van jou 20’s geniet, maar binne jou baan en nie soos mense wat tik terwyl hulle bestuur nie.
Onthou jy die dae toe jy ­foto’s op sosiale media gelaai het terwyl jy en jou vriend ­lekker gekuier het?
Net jul tande het vir die kamera geflash en niks anders nie. Nou laai jy foto’s van jouself op in jou onderbroek terwyl jy rooiwyn drink; jy hou nie eens van rooiwyn nie.
Wat is hierdie foto’s waar jy mense soen, soek jy aandag? Dit is baie ontstellend om jou so te sien. ’n Drukkie is liggame wat soen, doen dit liewers.
Ek weet jy hou van dans, maar jy doen dit te veel en te wild. G’n wonder jy het jou voet geswik nie. Jou liggaam het so moeg geraak vir jou rukke en skutte dat die regtervoet een vir die span gevat het. Gaan liewers so in die gim tekere. Jy is ’n volwassene en nie ’n halfwassene nie.
Wees ook vriendeliker, jy lyk vreemd wanneer jy ernstig is. Lag meer en nie net vir ander mense nie.
Goed. Ek besef ek is nie meer wat ek was nie, jonger Piet, maar wil jy regtig hê ek moet soos jy wees? Jou probleem is jy het niemand gesoen nie. Nou moet ek die opvangwerk doen. Die enigste verskil tussen ’n onderbroek en ’n broek is die een is oor die ander een, hul dien tog dieselfde doel.
Ons al twee weet dat ek ’n beter woordeskat as jy het, jonger Piet. ’n Kragwoord is soms ’n uitlaatklep. Ek lag wel, jonger Piet, maar nie vir enige simpel ding soos jy nie.
Ja, ek moet perke kry en ja, ek het ’n bietjie stouter word, maar jy moet besef, jonger Piet, ek en jy is lankal nie meer dieselfde nie.